На основу члана 15. Закона о локалним изборима („Службени гласник РС”, бр.129/07, 34/10- УС, 54/11, 12/20, 16/20- аутентично тумачење и 68/20), члана 100. Закона о општем управном поступку („Службени гласник РС“, бр. 18/16 и 95/18 – аутентично тумачење) и члана 4. Закона о важењу уредаба које је Влада уз супотпис председника Републике донела за време ванредног стања и које је Народна скупштина потврдила („Службени гласник РС“, број 65/20),

Општинска изборна комисија Врбас, на седници одржаној 11. маја 2020. године, донела је

Р Е Ш Е Њ Е

О НАСТАВКУ СПРОВОЂЕЊА ИЗБОРНИХ РАДЊИ У ПОСТУПКУ ИЗБОРА ЗА ОДБОРНИКЕ СКУПШТИНЕ ОПШТИНЕ ВРБАС КОЈИ СУ РАСПИСАНИ 4. МАРТА 2020. ГОДИНЕ

1. Наставља се спровођење изборних радњи у поступку избора за одборнике Скупштине општине Врбас који су расписани 4. марта 2020. године.

2. Избори из тачке 1. овог решења одржаће се 21. јуна 2020. године.

3. Настављају да теку сви рокови за вршење изборних радњи у поступку спровођења избора из тачке 1. овог решења, утврђени Законом о локалним изборима и другим прописима који се примењују на изборе одборника у Скупштини општине Врбас, и Роковима за обављање изборних радњи у поступку избора за одборнике Скупштине општине Врбас који су расписани за 26.04.2020.

4. Општинска изборна комисија ће посебним актом дефинисати истек рокова из тачке 3. овог решења у складу са новим датумом одржавања избора из тачке 2. овог решења.

5. Ово решење доставити председнику Народне скупштине и Привременом органу општине Врбас.

6. Ово решење објавити у „Службеном листу oпштине Врбас“.

О б р а з л о ж е њ е

Председник Народне скупштине је дана 4. марта 2020. године донео одлуку којом је расписао изборе за одборнике у Скупштини општине Врбас за 26. април 2020. године („Службени гласник РС“, број 19/20). У складу том одлуком Општинска изборна комисија је спроводила изборне радње прописане законом.

Одлуком о проглашењу ванредног стања, коју су 15. марта 2020. године донели заједно председник Републике, председник Народне скупштине и председник Владе, проглашено је ванредно стање на територији Републике Србије.

Влада је, на основу члана 200. став 6. Устава Републике Србије, уз супотпис председника Републике, 16. марта 2020. године донела Уредбу о мерама за време ванредног стања. Уредба је ступила на снагу даном објављивања у „Службеном гласнику Републике Србије“, 16. марта 2020. године.

Чланом 5. наведене уредбе прописано је да се њеним ступањем на снагу прекидају све изборне радње у спровођењу избора за народне посланике, посланике Скупштине Аутономне покрајине Војводине и одборнике скупштина општина и градова који су расписани за 26. април 2020. године и да ће се спровођење изборних радњи наставити по престанку ванредног стања.

У складу са наведеним, Општинска изборна комисија је, 16. марта 2020. године, донела Решење о прекиду свих изборних радњи у спровођењу избора за одборнике Скупштине општине Врбас, расписаних за 26. април 2020. године.

Народна скупштина је, 6. маја 2020. године, донела Одлуку о укидању ванредног стања („Службени гласник РС“, број 65/20).

Истога дана, Народна скупштина је донела и Закон о важењу уредаба које је Влада уз супотпис председника Републике донела за време ванредног стања и које је Народна скупштина потврдила. Чланом 4. наведеног закона прописано је да ће надлежне изборне комисије 11. маја 2020. године донети решења о настављању спровођења изборних радњи у поступку спровођења избора за народне посланике, посланике Скупштине Аутономне покрајине Војводине и одборнике скупштина општина и градова. Истим чланом, надлежне изборне комисије су задужене да утврде нове рокове за вршење изборних радњи у поступку спровођења избора у складу са временом наставка спровођења изборних радњи.

Председник Народне скупштине је 10 маја 2020. донео Одлуку о измени Одлуке о расписивању избора за одборнике скупштине градова и скупштина општина у Републици Србији („Службени гласник РС“, број 68/20) која је истог дана ступила на снагу објављивањем у „Службеном гласнику Републике Србије“. Овом одлуком, као датум одржавања избора за одборнике скупштине градова и скупштина општина у Републици Србији одређен је 21. јун 2020. године.

У складу са наведеним, Општинска изборна комисија, као орган надлежан за спровођење поступка избора за одборнике Скупштине општине Врбас, донела је решење како је наведено у диспозитиву.

**Упутство о правном средству:** Против овог решења може се поднети приговор Општинској изборној комисији у року од 24 часа од часа доношења Решења.

Број: 013–1-17/2020

У Врбасу, 11. маја 2020. године

**ОПШТИНСКА ИЗБОРНА КОМИСИЈА**

ПРЕДСЕДНИК

мр Жељко Лаиновић